hotchpotch/miracl-hf-unified huggingface dataset:
Kino-Palatsi (Turku)
Kino-Palatsi oli Turussa vuosina 1936–1986 toiminut elokuvateatteri, joka sijaitsi Lintulan kiinteistössä osoitteessa Eerikinkatu 7. Elokuvateatteri kuului alun perin Suomi-Filmi Oy:lle, joka avasi vuoden 1978 syksyllä Kino-Palatsin yhteyteen myös kaksi lisäsalia nimeltään Colt 1 (98 paikkaa) ja Colt 2 (74 paikkaa). Suomi-Filmi myi elokuvateatterin vuonna 1983 Adams Filmi Oy:lle, joka kuitenkin päätti sulkea elokuvateatterin jo vuonna 1986.
Suomi-Filmi Oy vuokrasi vuonna 1936 Turun Eerikinkadulla sijainneen As Oy Lintulan rakennuksen elokuvateatterikäyttöön. Albert Richardtsonin suunnittelema, vuonna 1932 valmistunut Lintulan talo oli ollut tyhjillään jo neljä vuotta, vaikka siihen oli alun perin kaavailtu urheilutiloja ja uimahallia. Rakennuksen alakertaan olikin jo ehditty valaa uima-allas. Suomi-Filmi kuitenkin kunnosti tiloihin Erik Bryggmanin muutospiirustusten mukaisen, 586-paikkaisen Kino-Palatsin, joka avasi ovensa syyskuussa 1936. Monet kotimaiset elokuvat saivat etenkin elokuvateatterin varhaisaikoina Turun ensi-iltansa Kino-Palatsissa, johtuen lähinnä siitä, että Suomi-Filmi tuotti itse paljon kotimaisia elokuvia. Elokuvateatterissa esitettiin myös paljon lastenelokuvia, koska Suomi-Filmi vastasi pitkään Disneyn elokuvien esittämisestä Suomessa.
Kino-Palatsi toimi alkuperäisessä asussaan aina vuoteen 1974, jolloin elokuvateatterin aulatilaan rakennettiin 99-paikkainen Kino Colt -sali. Tämä uudistus teki rakennuksesta Suomen ensimmäisen kaksisalisen elokuvateatterin. Uudistukset jatkuivat vuonna 1978, jolloin alkuperäinen Kino-Palatsi remontoitiin täysin ja aulan toiseen päähän rakennettiin kolmas sali, Colt 2. Suomi-Filmillä oli elokuvateatterin myöhäisaikoina vaikeuksia saada laadukkaita elokuvia esitettäväksi, ja ainoastaan lastenelokuvia oli tarjolla runsaasti. Aikaisemmin avatun Colt 1 -salin tiedetään myös toimineen ainakin vuoden verran nimellä Kino Kalle, jossa esitettiin päiväsaikaan keskeytyksettä pornoelokuvia.
Suomi-Filmi myi vuonna 1983 kannattavuuden puutteesta kärsineen Kino-Palatsin muiden elokuvateatteriensa kanssa Adams Filmi Oy:lle. Ainoastaan helsinkiläinen La Scala jäi Suomi-Filmille. Omistajanvaihdoksen myötä Kino-Palatsin salit saivat uudet nimet: Palatsi 1, 2 ja 3. Toiminta ei kuitenkaan vilkastunut, ja Adams-Filmillä oli jo omistuksessaan liikaakin saleja Turussa, joten Palatsi suljettiin toukokuussa 1986. Elokuvateatterin jälkeen tilat päätyivät Turun kaupungille, joka kunnosti rakennukseen nuorisokeskus Palatsin. Nuorisokeskus toimi talossa aina vuoteen 2006 saakka.
Matti Heinikari
Matti Heinikari (17. helmikuuta 1944 Helsinki – 7. kesäkuuta 2015 Tuusula) oli suomalainen oopperalaulajalaulaja (tenori). Hän oli Suomen Kansallisoopperan palveluksessa Kansallisoopperan kuorossa vuodesta 1969 ja vuodesta 1975 alkaen solistina. Hän jäi eläkkeelle 1999.
Renault Captur
Renault Captur on Renault’n vuodesta 2013 lähtien valmistama crossover-tyyppinen henkilöautomalli, joka esiteltiin Geneven autonäyttelyssä vuonna 2013. Sen edeltäjä oli Renault Modus. Captur on valmistajansa ensimmäinen crossover-malli. Captur tunnetaan Etelä-Koreassa nimellä Renault Samsung QM3.
Captur jakaa perusrakenteensa neljännen sukupolven Renault Clion kanssa. Suomessa auton voimanlähteenä on kaksi TCe-bensiinimoottoria: 0,9-litrainen 90-hevosvoimainen kolmisylinterinen turboahdettu sekä 1,2-litrainen polttoaineen suorasuihkutuksella varustettu 120-hevosvoimainen turboahdettu moottori. Jälkimmäisen moottorin yhteydessä on aina kuusivaihteinen manuaali tai kaksoiskytkinvaihteisto. Pienemmän moottorin yhteydessä on viisivaihteinen manuaalivaihteisto. Suomen ulkopuolella Captur on saatavissa myös 90-hevosvoimaisella dCi-turbodieselillä, mutta se ei kuulu Suomen tuontiohjelmaan.
Capturin valttina on ollut runsaat yksilöintimahdollisuudet sekä kohtalaisen hyvä varustelu jo lähtötasoilla. Auton saa halutessaan myös kaksivärisenä. Capturiin on mahdollista saada myös irrotettavat istuinverhoilut, jotka voi pestä tavallisessa pyykinpesupesukoneessa.
Vuonna 2017 Captur koki pienen kasvojenkohotuksen, jonka suurimmat uudistukset kohdistuivat auton keulaan. Ajovalot saa lisäksi kokonaan LED-tekniikalla toteutettuina.
Jyrki Vuorenmaa
Jyrki Vuorenmaa (s. 4. tammikuuta 1953) on suomalainen koripallovalmentaja ja kilpauransa päättänyt koripalloilija. Vuorenmaa pelasi Pyrinnön edustusjoukkueessa vuodet 1971–1979, joista viimeisen kauden SM-sarjassa. Myöhemmin hän toimi valmentajana muun muassa Pyrinnön naisten edustusjoukkueessa.
Vuorenmaa pelasi kasvattajaseurassaan Tampereen Pyrinnössä vuosina 1971–1979. Viimeisen kautensa 1978–1979 hän edusti Pyrintöä miesten SM-sarjassa. Pyrintö sijoittui länsilohkossa kolmanneksi ja selviytyi pudotuspeleihin mutta hävisi heti puolivälierissä Hyvinkään Tahkolle 2–1-voitoin. Vuorenmaa pelasi kauden aikana 18 runkosarjaottelussa 0,2 pisteen keskiarvolla.
Muun muassa keskuksenhoitajana työskennellyt Vuorenmaa toimi myös valmentajana. Hänen valmentamansa nuorten ikäluokkien joukkueet voittivat useita Suomen mestaruuksia. Pyrinnön naisten edustusjoukkueen apuvalmentajana Vuorenmaa toimi vuosina 1993–1996.
Vuonna 2016 Vuorenmaa palkittiin Liikuntakulttuurin ja urheilun ansioristillä.
Oikeuksien sähköisten hallinnointitietojen loukkausrikos
Oikeuksien sähköisten hallinnointitietojen loukkausrikokseen syyllistyy Suomen rikoslain mukaan henkilö, joka poistaa tai muuttaa tekijänoikeuksilla suojatun teoksen sähköisiä hallinnointitietoja. Nämä ovat tietoja, joilla tunnistetaan teos, tekijä tai oikeuksien haltija, ja niistä säädetään tekijänoikeuslaissa. Myös muutetuilla tiedoilla varustettujen teoskappaleiden levittäminen on rikos.
Rikoksesta voidaan tuomita sakkoon tai vankeuteen enintään yhdeksi vuodeksi. Tuomio voidaan antaa vain, jos tekijä on tiennyt, että teko mahdollistaa tekijänoikeusloukkauksen tai sen salaamisen. Lisäksi teon on oltava omiaan aiheuttamaan huomattavaa haittaa tai vahinkoa. Jos viimeksi mainittu ei täyty, voidaan tekijä tuomita "oikeuksien sähköisten hallinnointitietojen loukkausrikkomuksesta" sakkoon.
Teko määriteltiin rikolliseksi vuonna 2006 liittyen Lex Karpelaksi kutsuttuun kokonaisuuteen.
Rauno Mäkelä
Rauno Ilmari Mäkelä (19. toukokuuta 1936 Helsinki – 21. huhtikuuta 2016 Nokia) oli suomalainen koripallovalmentaja.
Opettajana ja rehtorina työskennellyt Mäkelä pelasi Tampereen Pyrinnössä juniorina vuodesta 1950 lähtien. Hän palasi valmentamaan Pyrintöön naisjoukkuetta vuonna 1982 valmennettuaan sitä ennen Nokialla naisia sekä tyttöjä ja Ilomantsissa. Mäkelä valmensi myös nuorten maajoukkueissa.
Mäkelä kuoli Nokialla 21. huhtikuuta 2016, noin kuukausi ennen 80-vuotissyntymäpäiväänsä.
Lähde:
Avustuspetos
Suomen rikoslain mukaan avustuspetokseen syyllistyy, jos avustusta hakiessaan antaa avustuksesta päättävälle väärää tietoa päätökseen oleellisesti vaikuttavista asioista. Rikoksesta tuomitaan sakkoon tai vankeuteen enintään kahdeksi vuodeksi. Törkeästä avustuspetoksesta voidaan tuomita neljä vuotta vankeutta.
Vähäiseksi katsottua tekoa voidaan pitää avustusrikkomuksena, josta voidaan tuomita sakkoa tai jättää kokonaan tuomitsematta, jos avustuksen takaisinperinnän harkitaan riittävän.
Sharika Nelvis
Sharika Nelvis (s. 10. toukokuuta 1990 Memphis, Tennessee) on yhdysvaltalainen aitajuoksija. Hän kilpailee 100 metrin aitajuoksussa. Nelvis on 175 senttimetriä pitkä.
Nelvis aloitti ammattilaisuransa vuonna 2015. Hän voitti uransa ensimmäisen Timanttiliigan osakilpailun kesäkuussa 2015 Roomassa pahimpien kilpailijoiden kaaduttua. Nelvisin ennätys on niin ikään kesäkuussa 2015 Eugenessa juostu 12,34, joka oli lopulta kauden 2015 kärkitulos maailmassa. Pekingin MM-kilpailuissa 2015 hän sijoittui kahdeksanneksi.
Nelvis voitti sisäratojen Yhdysvaltojen-mestaruuden 60 metrin aitajuoksussa 2018 Amerikan mantereen ennätysajalla 7,70. Saman talven Birminghamin MM-hallikilpailuissa hän sijoittui neljänneksi ajalla 7,86.
Jalkapallon Aasian-mestaruuskilpailut 2015
Jalkapallon Aasian-mestaruuskilpailut 2015 pelattiin 9. - 31. tammikuuta 2015. Turnaus oli järjestyksessään 16. Aasian-mestaruuskilpailut. Isäntämaana toimi Australia. Australia voitti lopulta turnauksen voitettuaan loppuottelussa Etelä-Korean. Arabiemiirikunnat sijoittui kolmanneksi. Turnauksen parhaaksi pelaajaksi valittiin australialainen Massimo Luongo.
Kaikki ajat ovat UTC+11.
Viisi maalia
Neljä maalia
Kolme maalia
Kaksi maaliaYksi maali
Omat maalit
Ekaterina Volkova
Ekaterina "Katja" Volkova (s. 2. heinäkuuta 1997 Pietari, Venäjä) on suomalainen rytminen voimistelija. Hän edusti urallaan Voimistelu- ja urheiluseura Eliseä ja häntä valmensi Larisa Grjadunova.
Volkova aloitti voimistelun vuonna 2004. Hän saavutti useita SM-mitaleita: neliottelussa hän voitti kultaa 2015 ja 2016 ja hopeaa 2013 ja 2014. Vuonna 2015 Volkova voitti Pohjoismaiden mestaruuden joukkuekilpailussa ja neliottelun kaikilla osa-alueilla. Hän osallistui MM-kilpailuihin vuosina 2013, 2014 ja 2015 sekä EM-kilpailuihin vuosina 2013, 2015 ja 2016. Vuoden 2013 EM-kilpailuissa Volkova oli yhdessä Jouki Tikkasen kanssa joukkuekilpailun kymmenes. EM-kilpailuissa 2015 Volkova ja Tikkanen ylsivät Suomen kautta aikojen parhaaseen tiimitulokseen sijoittuen kuudenneksi. Rion olympialaisissa 2016 Volkova oli neliottelussa 21:s.
Vuonna 2016 Volkova ilmoitti lopettavansa kilpauransa kuvaten Suomen harjoitusolosuhteita haastaviksi.
Volkova oli kokoomuksen ehdokkaana Vantaalla kuntavaaleissa 2017. Hän sai 97 ääntä eikä tullut valituksi.
Volkova kirjoitti ylioppilaaksi Mäkelänrinteen lukiosta keväällä 2017.
Alajärven seurakunta
Alajärven seurakunta on Lapuan hiippakuntaan ja Järvi-Pohjanmaan rovastikuntaan kuuluva Suomen evankelis-luterilaisen kirkon seurakunta, joka toimii Alajärven kaupungin alueella.
Alajärven alue kuului 1200-luvulta lähtien Pietarsaaren seurakuntaan. Vuodesta 1637 asti se oli osa Lappajärven kappeliseurakuntaa aina vuoteen 1751 asti, jolloin muodostettiin Alajärven kappeliseurakunta. Kun Lappajärvestä muodostettiin 1812 itsenäinen seurakunta, toimi Alajärvi sen kappeliseurakuntana aina vuoteen 1859 asti, jolloin siitä keisarillisen senaatin päätöksellä tuli itsenäinen kirkkoherrakunta. Ensimmäisen oman kirkkoherran, Jonatan Johanssonin, seurakunta sai kuitenkin vasta 1877. Aluksi seurakuntaan kuuluivat myös Soini ja Lehtimäki, jotka itsenäistyivät myöhemmin omiksi seurakunnikseen, Soini 1895 ja Lehtimäki 1917. Vuonna 2009 Lehtimäki yhdistyi uudelleen Alajärveen, toimien siitä lähtien sen sisällä Lehtimäen kappeliseurakuntana. Vuodesta 2016 lähtien seurakunnan kirkkoherrana on toiminut Ari Auranen.
Seurakunnan pääkirkko on 1836 valmistunut ja 1841 vihitty Alajärven kirkko. Lehtimäen kappeliseurakunnassa on vuonna 1800 valmistunut Lehtimäen kirkko. Alvar Aallon suunnittelema Alajärven seurakuntatalo on valmistunut 1970.
Sauvo-Karunan seurakunta
Sauvo-Karunan seurakunta on entinen Suomen evankelis-luterilaisen kirkon seurakunta, joka toimi Sauvon kunnan alueella. Seurakunta kuului Turun arkkihiippakuntaan ja Paimion rovastikuntaan.
Sauvon kirkkopitäjä on perustettu jo 1200-luvun alkupuolella. Ensimmäinen kirjallinen maininta on vuodelta 1335. 1685 Karunan kartanon isäntä rakensi mailleen kirkon, jolloin Karunasta tuli Sauvon kappeliseurakunta. Karuna oli itsenäinen seurakunta vuosina 1930–1969, jonka jälkeen seurakunnat yhdistyivät Sauvo-Karunan seurakunnaksi.
Sauvo-Karunan seurakunta liitettiin Paimion seurakuntaan vuonna 2019. Sauvo-Karunan viimeinen kirkkoherra oli vuodesta 2003 lähtien tehtävää hoitanut Kalle Elonheimo.
Seurakunnan pääkirkko oli 1400-luvulla valmistunut Sauvon kirkko. Seurakunnan toinen kirkko, Karunan kirkko, on valmistunut 1910 ja vihitty käyttöön 9. lokakuuta 1910. 1600-luvulla valmistunut Karunan vanha kirkko on nykyään Helsingin Seurasaaressa. Seurakuntaloja oli kaksi, sekä Sauvolla että Karunalla omansa. Lisäksi seurakunta omisti pappilan, joka toimi kirkkoherran virka-asuntona.
Andrea Bertolacci
Andrea Bertolacci (s. 11. tammikuuta 1991 Rooma) on italialainen jalkapalloilija, joka edustaa Serie A:ssa pelaavaa AC Milania. Pelipaikaltaan molempijalkainen Bertolacci on keskikenttäpelaaja. Hän kuuluu myös Italian jalkapallomaajoukkueeseen.
Bertolacci on AS Roman kasvatti. Tammikuussa 2010 hän siirtyi lainalle Serie B-seura US Lecceen. Seura voitti Serie B:n kaudella 2009-2010 ja nousi kaudeksi 2010-2011 Serie A:han. Bertolacci debytoi Serie A:ssa tuolla kaudella pelaten yhdeksän ottelua, joissa syntyi kolme maalia. Kaudella 2011-2012 hän pelasi 28 ottelua osuen jälleen kolmesti Leccen pudotessa Serie B:hen.
Kesällä 2012 Serie A-seura Genoa CFC osti puolet Bertolaccin pelaajaoikeuksista. Toinen puolikas pysyi Roman hallussa. Bertolacci edusti Genoaa kolmen kauden ajan tehden yhteensä 12 maalia 88 pelissä. Parhaimmalla kaudellaan, kaudella 2014-2015, Bertolacci teki 34 ottelussa kuusi maalia.
Kesäkuussa 2015 AS Roma osti loput Bertolaccin pelaajaoikeuksista, mutta myi hänet vielä saman kuun aikana AC Milaniin. Bertolacci ei pelannut yhtäkään ottelua Roman edustusjoukkueessa.
Bertolacci on edustanut Italiaa käytännössä kaikissa nuorten maajoukkueissa. Vuonna 2013 hän oli mukana voittamassa alle 21-vuotiaiden EM-hopeaa Israelista. Italian jalkapallomaajoukkueessa Bertolacci debytoi marraskuussa 2014 ystävyysottelussa Albaniaa vastaan.
US Lecce
Italia
Anette Arvidsson
Anette Arvidsson (s. 22. maaliskuuta 1949, Linköping) on ruotsalainen näyttelijä.
Marwin Hitz
Marwin Hitz (s. 18. syyskuuta 1987 St. Gallen) on sveitsiläinen jalkapallomaalivahti, joka edustaa Bundesliigassa pelaavaa FC Augsburgia. Molempijalkainen Hitz kuuluu myös Sveitsin jalkapallomaajoukkueeseen.
Hitz aloitti uransa kotikaupunkinsa FC St. Gallenissa, jonka paidassa hän pelasi vain kakkosjoukkueessa 38 ottelua. Hän kävi välillä lainalla Yverdon Sportissa ja FC Winterthurissa. Syyskuussa 2008 Hitz siirtyi Saksan Bundesliigan VfL Wolfsburgiin, jossa hän pelasi kakkosjoukkueessa 45 ottelua. Ykkösjoukkueessa Hitz pelasi vain 13 ottelua, mutta oli kuitenkin voittamassa Bundesliigan mestaruutta kaudella 2008-2009, jolloin hän pelasi kuusi ottelua. Hitz edusti Wolfsburgia vuodet 2008-2013.
Heinäkuussa 2013 Hitz siirtyi toiseen Bundesliiga-seuraan FC Augsburgiin. Hän pelasi seurassa ensimmäisellä kaudellaan 19 ottelua. Helmikuussa 2015 hän onnistui maalinteossa Bayer Leverkusenia vastaan viime minuuteilla tasoittaen ottelun lopputulokseksi 2-2. Kaudella 2014–2015 Hitz pelasi 25 ottelua tehden yhden maalin.
Hitz pelasi vuonna 2006 Sveitsin alle 21-vuotiaiden jalkapallomaajoukkueessa kaksi ottelua. Sveitsin jalkapallomaajoukkueessa hän debytoi kesäkuussa 2015 ystävyysottelussa Liechtensteiniä vastaan. Hän taistelee maajoukkueen ykkösmaalivahdin paikasta Yann Sommerin ja Roman Bürkin kanssa.
VfL Wolfsburg
Luettelo elokuvan The Avengers saamista palkinnoista ja ehdokkuuksista
"The Avengers" (, Britteinsaarilla "Marvel Avengers Assemble") on vuonna 2012 ensi-iltansa saanut yhdysvaltalainen supersankarielokuva, jonka on ohjannut ja käsikirjoittanut Joss Whedon. Se perustuu Marvel Comicsin "Kostajat"-sarjakuviin. Elokuvan pääosissa esiintyvät Robert Downey Jr., Chris Evans, Mark Ruffalo, Chris Hemsworth, Scarlett Johansson, Jeremy Renner, Tom Hiddleston, Clark Gregg, Cobie Smulders, Stellan Skarsgård ja Samuel L. Jackson. "The Avengersissa" Nick Fury (Jackson), rauhanturvajärjestö S.H.I.E.L.D.:n johtaja, värvää joukon supersankareita estämään Lokin (Hiddleston) aikeet alistaa Maan asukkaat.
"The Avengers", joka tuotettiin 220 miljoonan dollarin budjetilla, sai ensi-iltansa 27. huhtikuuta 2012. Sitä esitettiin elokuvateattereissa 22 viikon ajan, jona aikana se tuotti yhteensä yli 1,5 miljardia dollaria lipputuloja. Elokuva on kerännyt lukuisia palkintoja ja ehdokkuuksia, joista useimmat tunnustavat itse elokuvaa, sen näyttelijöiden suorituksia (etenkin Downey, Johanssonin ja Hemsworthin) ja elokuvan erikoistehosteita. "The Avengers" oli ehdolla parhaiden erikoistehosteiden Oscar-palkintoon ja parhaiden erikoistehosteiden Bafta-palkintoon. Elokuva oli myös ehdolla kolmeen Critic’s Choice -palkintoon, viiteen Empire-palkintoon, kuuteen Kid’ Choice -palkintoon, kuuteen MTV Movie Awards -palkintoon (voittaen kolme), kolmeentoista People's Choice -palkintoon (voittaen kolme), kuuteen Saturn-palkintoon (voittaen neljä), yhteentoista Teen Choice -palkintoon (voittaen kaksi) sekä kuuteen VES-palkintoon (voittaen kaksi).
Ankeriasjärvi
Ankeriasjärvi on järvi pääosin Jyväskylässä (pohjoispää Laukaan puolella rajaa). Sen rannalla sijaitsee myös Ankeriasjärvi -niminen Jyväskylän kaupunginosa.
Ankeriasjärvi on pitkänomainen ja suunnilleen etelä-pohjoissuuntainen ja haarautuu etelässä kahdeksi lahdeksi, joista läntisempi on pitempi mutta itäisempi leveämpi. Järvessä on yksi saari. Se sijaitsee mainitun itäisemmän lahden ympäröimänä. Järven länsirannalla on Korpelan alue, itärannalla Pieleslehdon ja Napsalan alueet, mainitun eteläisistä lahdista läntisemmän pohjukan rannalla Eteläpään alue. Järven länsirannan myötäisesti, myös läntisemmän eteläisen lahden yli, kulkee rautatie.
Rabona
Rabona on jalkapallossa potkaisutapa, jossa potkaiseva jalka kiertyy tukijalan takaa tehokkaasti jalat ristissä. Pelaaja voi käyttää tätä laukaisua monestakin syystä: rabonan avulla voi esimerkiksi tehdä yllättävän kierteisen syötön tai potkun. Rabona saattaa siis usein hämätä vastustajan pelaajia ja etenkin katsojia.
Ensimmäisen kerran rabonan esitti tiettävästi Ricardo Infante Argentiinassa vuonna 1948 Estudiantes de La Platan ja Rosario Centralin välisessä ottelussa. Jalkapallojulkaisu El Graficon etusivua koristi kuva Infantesta (nimi tarkoittaa espanjaksi lasta). Siitä lähtien jalkapallossa liikesarjaa on kutsuttu rabonaksi. "Rabona" on espanjaa ja tarkoittaa koulusta pinnaamista. Pelé esitti rabonan São Paulossa 1957. Sittemmin lukuisat huippupelaajat ovat onnistuneesti tulkinneet rabonan peleissä.
Jasmine Thompson
Jasmine Thompson (s. 8. marraskuuta 2000) on brittiläinen laulaja-lauluntekijä. Hän nousi suosioon 13-vuotiaana YouTuben kautta esittämällä cover-versioita eri artistien kappaleista. Hänen kappaleitaan alettiin soittaa myös BBC:n radiokanavalla. Syyskuussa 2013 hän julkaisi omakustanteena esikoisalbuminsa "Bundle of Tantrums" ja kuukautta myöhemmin EP:n "Under the Willow Tree".
Oman musiikkinsa julkaisemisen ohella Thompson on esiintynyt muiden artistien kanssa. Vuonna 2014 hän lauloi saksalaisen Robin Schulzin kappaleella ”Sun Goes Down”, josta tuli vuonna 2014 kansainvälinen tanssihitti. Alkuvuodesta 2015 Thompson teki levytyssopimuksen Atlantic Recordsin kanssa ja julkaisi ensimmäisen singlensä, ”Adore”, toukokuussa 2015.
Kimalainen (sarjakuvahahmo)
Kimalainen () (esiintynyt Suomessa myös nimellä Keltatakki) on Marvel-kustantamon sarjakuvissa nimitys useille eri supersankarille. Kimalaisen loivat Roy Thomas ja John Buscema. Hahmo esiintyi ensi kerran lehden "Avengers" -lehden numerossa 59 (joulukuu 1968). Kimalainen esiityy superroistona vuoden 2015 elokuvassa "Ant-Man" näyttelijänään Corey Stoll.
Tohtori Henry "Hank" Pym oli ensimmäinen Kimalaisen nimeä kantanut hahmo Marvel-sarjakuvissa. Hän oli myös Muurahaismies, Jättiläinen, Goljatti ja Ampiainen. Hahmo on ollut jäsenenä myös useissa supersankariryhmissä, kuten Kostajat ja Puolustajat.
Rita DeMara on toinen Kimalaisen nimeä kantanut hahmo moderneissa sarjakuvissa, mutta esiintyi aluksi superroistona. Hän kuului Pahuuden Mestareihin ja Femizoneihin. DeMarasta tuli myöhemmin supersankari ja hän liittyi Kostajiin sekä Galaksin Vartijoihin. Myöhemmin superroisto Immortusin manipuloimana Rautamies tappoi hänet. Hänet herätettiin myöhemmin henkiin Kaaossodan aikana.
Kirill Romanov
Kirill Jurjevitš Romanov (, s. 20. tammikuuta 1990) on venäläinen beachfutispelaaja, joka edustaa Venäjän beachfutismaajoukkuetta ja venäläistä Kristall-seuraa. Pelipaikaltaan 179 senttimetriä pitkä ja 77 kilogrammaa painava Romanov on puolustaja.
Romanov voitti Venäjän beachfutismaajoukkueen kanssa maailmanmestaruuden vuoden 2013 MM-kilpailuista. Romanov oli mukana myös vuoden 2015 kilpailuissa, joista Venäjä saavutti pronssia. Kesäkuussa 2015 hän voitti Venäjän kanssa kultaa Euroopan kisoista Bakusta.
Microsoft Edge
Microsoft Edge (koodinimeltään Project Spartan) on Microsoftin uusin verkkoselain, joka julkaistiin 30. maaliskuuta 2015. Se korvasi Internet Explorerin Windows 10 -käyttöjärjestelmän oletusselaimena. Tosin Windows 10 sisältää edelleen myös Internet Explorer 11 -selaimen perinteisenä työpöytäsovelluksena.
Edgen uusia ominaisuuksia ovat Keskus, Lukulista ja Verkkomerkintä-työkalu.
Edge ei tue vanhentuneita web-teknologioita, kuten ActiveX:ää tai Silverlightia.
Microsoft Edge on Windows 10:n oletuselain. Jos käyttäjä päivittää vanhemmasta Windows-versiosta Windows 10:een, oletusselain muuttuu automaattisesti Edgeksi. Windows 10:n oletusselaimen muuksi kuin Edgeksi vaihtaneet käyttäjät ovat saaneet ponnahdusikkunoita, jotka kehottavat vaihtamaan oletusselaimen Edgeksi. Microsoft on kehottanut Google Chromen käyttäjiä vaihtamaan Edgeen akkuvirran säästämiseksi. Maaliskuussa 2017 Microsoft lisäsi Windows 10:n käynnistysvalikkoon Edgeen liittyviä mainoksia.
Elokuussa 2016 Edgen työpöytäkoneiden markkinaosuus oli NetMarketSharen mukaan 5,16 prosenttia. Edgen markkinaosuus työpöytä-, tabletti- ja mobiililaitteissa Statcounterin mittauksissa ei ole noussut paljoa vuoden 2016 kesäkuun (1,34 %) ja 2017 kesäkuun (1,73 %) välillä.
Zella Day
Zella Day (s. 13. maaliskuuta 1995 Pinetop, Arizona) on yhdysvaltalainen laulaja-lauluntekijä. Hänen ensimmäinen singlensä ”Sweet Ophelia”/”1965”, julkaistiin huhtikuussa 2014, ja lokakuussa hän julkaisi omaa nimeään kantavan esikois-EP:nsä B3SCI Recordsin kautta. Vuonna 2015 Day julkaisi kokopitkän studioalbumin nimeltään "Kicker". Se sijoittui Billboard 200 -listalla sijalle 65.
Johnny Dutch
Johnny Dutch (s. 20. tammikuuta 1989 Raleigh, Pohjois-Carolina) on yhdysvaltalainen aitajuoksija, joka kilpailee pääosin 400 metrin aitajuoksussa. 180 senttimetriä pitkän Dutchin valmentajana toimii Curtis Frye.
Dutch on kilpaillut sekä 110 metrin että 400 metrin aitajuoksussa. Vuonna 2008 hän voitti 400 metrin aitajuoksusta hopeaa alle 20-vuotiaiden MM-kilpailuista. Seuraavana vuonna hän oli mukana MM-kilpailuissa Berliinissä, mutta jäi välieriin 400 metrin aidoissa. Dutch on voittanut urallaan kolme Timanttiliigan osakilpailua 400 metrin aidoissa, yhden vuonna 2013 ja kaksi vuonna 2015.
Dutch on kirjoittanut tarinoita elokuviin 16-vuotiaasta lähtien. Nykyisin hän toimii itsenäisenä elokuvantekijänä. Dutch ohjasi, käsikirjoitti ja tuotti vuonna 2014 ilmestyneen lyhytelokuvan "Dead Day".
Ulkoradoilla
Sisäradoilla
Phil Cayzer
Philip Arthur ”Phil” Cayzer (13. toukokuuta 1922 – 15. heinäkuuta 2015) oli australialainen soutaja ja olympiamitalisti.
Cayzer kuului Australian olympiapronssia voittaneeseen kahdeksikkojoukkueeseen Helsingissä 1952. Yhdysvallat ja Neuvostoliitto olivat Australiaa nopeampia, ja neljänneksi soutaneen Ison-Britannian Australia voitti 1,7 sekunnin erolla.
Cayzer kuoli 93-vuotiaana 15. heinäkuuta 2015.
Willam Belli
Willam Belli (paremmin tunnettu nimellä Willam, s. 30. kesäkuuta 1982, Philadelphia, Pennsylvania) on amerikkalainen näyttelijä, laulaja ja drag queen. Hän oli mukana "RuPaul’s Drag Race" -TV-ohjelman neljännessä tuotantokaudessa.
Vuosien 2012 ja 2014 aikana Belli oli jäsenenä pop–yhtyeessä nimeltä DWV, jossa oli mukana myös Detox Icunt ja Vicky Vox. DWV lopetettiin jäsenten erimielisyyksien takia. Vuoden 2014 lopulla Belli, Courtney Act ja Alaska Thunderfuck 5000 valittiin American Apparel -vaateketjun mainoshahmoiksi. Pian sen jälkeen he julkaisivat singlen ""American Apparel Ad Girls"". Joulukuussa 2014 he julkaisivat toisen singlen nimeltä ""Dear Santa, Bring Me a Man"".
Grace (laulaja)
Grace, oikealta nimeltään Grace Sewell (s. Brisbane) on australialainen laulaja-lauluntekijä. Gracen Leslie Goren ”You Don’t Own Me” -kappaleesta tehty cover-versio sijoittui Australian singlelistan ykkössijalle vuonna 2015. Hänen veljensä, Conrad, on myös laulaja.
Marco Venegas
Marco Venegas Astudillo (s. 22. syyskuuta 1962), on ruotsalais-chileläinen poliitikko, joka kuuluu Ympäristöpuolue vihreisiin ja on ollut valtiopäivien jäsen vuodesta 2014 lähtien. Hän on vaikuttanut myös Nyköpingin kunnallispolitiikassa.
Venegas syntyi Chilessä ja muutti Ruotsiin vuonna 1985. Ammatiltaan hän on sosionomi ja on muun muassa ollut kehitysaputyöntekijä El Salvadorissa.
Twin Atlantic
Twin Atlantic on skotlantilainen rockyhtye. Sen perustivat vuonna 2007 Sam McTrusty, Ross McNae, Barry McKenna ja Craig Kneale. He ovat julkaisseet kolme albumia: "Vivarium" vuonna 2009, "Free" vuonna 2011 ja "Great Divide" vuonna 2014.
Bulls on Parade
Bulls on Parade on amerikkalaisen rap metal -yhtye Rage Against the Machinen kappale sen toiselta albumilta, "Evil Empire". Kappale tunnetaan laajalti suositusta kitarasoolostaan, joka sisältää Tom Morellon tekemiä vinyylin raapimisefektejä.
Kappale sisältää myös yhden Tim Commerfordin tunnetuimmista bassosooloista. Kappaleelle on tehty musiikkivideo.
Formula 1 -kausi 2016
Formula 1 -kausi 2016 oli Formula 1 -sarjan 67. maailmanmestaruuskausi. Kausi oli järjestyksessään kolmas, jolla käytettiin kaudella 2014 lanseerattuja 1,6-litraisia turbomoottoreita.
Kuljettajien mestaruuden voitti Nico Rosberg ja valmistajien mestaruuden Mercedes. Kausi 2016 oli ensimmäinen, jolloin katsojat saivat äänestää osakilpailun aikana suosikkikuljettajalleen Päivän kuljettaja -palkinnon ().
Kaudella ajettiin ennätykselliset 21 osakilpailua. Kausi alkoi Australian Melbournessa 20. maaliskuuta ajetulla Australian Grand Prix'lla. Kausi päättyi 27. marraskuuta ajettuun Abu Dhabin Grand Prix’iin. Uutena ratana kalenteriin tuli Bakun katurata, joka ajettiin Euroopan Grand Prix nimellä. Paluun kalenteriin teki Saksan Grand Prix vuoden tauon jälkeen.
Williams sai DHL:n Nopein varikkopysähdys -palkinnon () kaudella 2016.
Susanne Celik
Susanne Celik (s. 6. joulukuuta 1994) on ruotsalainen tennispelaaja. Parhaimmillaan hän on ollut kaksinpelissä WTA-listan sijalla 153 heinäkuussa 2016. Hän on voittanut urallaan seitsemän ITF-turnausta kaksinpelissä.
Celik pelasi WTA-turnauksen pääsarjassa ensimmäisen kerran Båstadin turnauksessa heinäkuussa 2015. Hän hävisi siellä avauskierroksella Klára Koukaloválle luvuin 6–7(8), 3–6. Fed Cupissa hän edusti Ruotsia ensimmäisen kerran vuonna 2015.
Uusi etunimikirja Aadasta Äijöön
Uusi etunimikirja Aadasta Äijöön on Liisa-Maria Patjaksen ja Katleena Kortesuon etunimiä aakkosjärjestyksessä esittelevä kirja vuodelta 2015. Siinä on myös katsaukset etunimien historiaan ja nimistöntutkimukseen, nimilakiin ja almanakkakäytäntöihin. Naisten ja miesten nimet esitellään eri osioissa.
Primetime Emmy 2015
Primetime Emmy 2015 oli järjestyksessään 67. Primetime Emmy -palkintogaala, jossa jaettiin palkinnot televisiosarjoille ja ohjelmille, joita esitettiin Yhdysvalloissa 1. kesäkuuta 2014 – 31. toukokuuta 2015. Gaala järjestettiin Microsoft Theaterissa Los Angelesissä 20. syyskuuta 2015.
Ehdokkaat julkistettiin 16. heinäkuuta 2015.
Uppotukki (drinkki)
Uppotukki (myös sukellusvene) on drinkki, joka valmistetaan tuopillisesta olutta ja snapsilasillisesta viskiä tai Jägermeisteria. Drinkin valmistus tapahtuu siten, että snapsilasi tiputetaan varovasti tuopin pohjalle niin, että se pysyy pystyssä.
Cauterets
Cauterets on kunta Lounais-Ranskassa Hautes-Pyrénées'n departementissa Midi-Pyrénées'n alueella. Se on vanha kylpyläkaupunki. 1800-luvulla kaupungin kylpylässä vieraili tunnettuja kirjailijoita kuten George Sand, François-René de Chateaubriand ja Victor Hugo.
André Barrais
André Barrais (22. helmikuuta 1920 Levallois-Perret – 15. tammikuuta 2004 Plougastel-Daoulas) oli ranskalainen koripalloilija.
Barrais kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen.
Pierre Thiolon
Pierre Michel Louis Thiolon (17. tammikuuta 1927 Pariisi – 14. huhtikuuta 2014) oli ranskalainen koripalloilija.
Thiolon kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen. EM-kilpailuista hän saavutti pronssia Ranskasta 1951.
Thiolon kuoli 87-vuotiaana 14. huhtikuuta 2014.
Bengt Detlof Krook
Bengt Detlof Krook (29. toukokuuta 1783 Tyrväntö – 31. joulukuuta 1846 Hämeenlinna) oli suomalainen senaattori, lääninsihteeri ja kihlakunnantuomari.
Krookin vanhemmat olivat Uudenmaan ja Hämeen läänin varalääninrahastonhoitaja Lars Johan Krook (k. 1818) ja Ulrika Eleonora Saxbeck. Hän pääsi ylioppilaaksi 1802 ja suoritti Turun akatemiassa tuomarintutkinnon 1803. Krook sai varatuomarin arvon 1807.
Krook oli Uudenmaan ja Hämeen läänin varalääninsihteerinä vuodesta 1807 ja Suomen kenraalikuvernööri Georg Magnus Sprengtportenin sihteerinä huhtikuussa 1809. Hänestä tuli asessori 1810 ja hän sai kihlakunnantuomarin arvonimen 1812. Krook oli sitten Uudenmaan ja Hämeen läänin lääninsihteerinä vuodesta 1818 ja hän sai laamannin arvonimen samana vuonna. Krook oli viimeksi Ylä-Sääksmäen tuomiokunnan tuomarina 1824–1846 ja hän oli samalla Suomen senaatin oikeusosastolla senaattorina 1828–1831.
Krook oli naimisissa vuodesta 1820 Lovisa Ulrika Arckenholtzin kanssa. Heidän lapsiaan olivat kihlakunnantuomari Gustaf Fredrik Krook (1824–1883) ja lyseon lehtori Karl August Krook (1826–1894).
Fernand Guillou
Fernand Guillou (16. tammikuuta 1926 Montoire-sur-le-Loir – lokakuu 2009) oli ranskalainen koripalloilija.
Guillou kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen. EM-kilpailuista hän saavutti hopeaa Egyptistä 1949.
Raymond Offner
Raymond René Offner (17. marraskuuta 1927 Sarcelles – 30. lokakuuta 1989 Pariisi) oli ranskalainen koripalloilija.
Offner kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen.
Laiton naamioituminen
Laiton naamioituminen kielletään Suomen rikoslaissa. Rikokseen syyllistyy, jos esiintyy yleisellä paikalla järjestettävässä yleisessä kokoontumisessa tunnistamattomaksi naamioituneena ilmeisenä tarkoituksenaan ryhtyä käyttämään väkivaltaa tai vahingoittamaan omaisuutta. Laittomasta naamioitumisesta tuomitaan sakkoon tai vankeuteen enintään kolmeksi kuukaudeksi.
Laiton naamioituminen on ollut rikos vuodesta 2004.
André Even
André Even (14. tammikuuta 1926 Pont-l’Évêque – syyskuu 2009) oli ranskalainen koripalloilija.
Even kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen.
Carl Gerhard Hising
Carl Gerhard Hising (22. elokuuta 1782 Pori – 9. syyskuuta 1844 Helsinki) oli suomalainen senaattori, todellinen valtioneuvos ja laamanni.
Hisingin vanhemmat olivat rykmentinmajoitusmestari Mikael Hising (1741–1808) ja Johanna Elisabet Sacklén. Hän pääsi ylioppilaaksi 1798 ja suoritti Turun akatemiassa tuomarintutkinnon 1800. Hising sai varatuomarin arvon 1803 ja hänestä tuli molempien oikeuksien kunniatohtori 1840.
Hising oli Vaasan hovioikeudessa kanslistina 1803–1806, ylimääräisenä viskaalina 1806–1807, varakanneviskaalina 1807–1808 ja apujäsenenä 1808–1811. Hisingistä tuli Korsholman eteläisen tuomiokunnan tuomari 1811 ja samana vuonna viranvaihdon kautta Korsholman pohjoisen tuomiokunnan tuomari. Hän sai laamannin arvonimen 1819 ja hän oli 1819–1822 Suomen senaatissa prokuraattorin apulaisena. Hisng oli senaatin oikeusosastolla senaattorina 1822–1844 ja samalla Karjalan laamannikunnan laamannina 1833–1844. Hänestä tuli valtioneuvos 1829 ja todellinen valtioneuvos 1836.
Hising oli naimisissa 1811 Anna Maria Fleegen (k. 1821) kanssa tämän toisessa avioliitossa ja vuodesta 1826 Charlotta Vilhelmina Rotkirchin kanssa.
Väärän henkilötiedon antaminen
Väärän henkilötiedon antaminen on Suomessa rikos. Siihen syyllistyy, jos ilmoittaa virkamiehelle tahallaan väärän nimen tai muun henkilötiedon tai käyttää jonkun muun henkilöllisyyspapereita. Väärän henkilötiedon antamisesta tuomitaan rikoslain mukaan sakkoon tai vankeuteen enintään kuudeksi kuukaudeksi.
Yvan Quénin
Yvan Quénin (1. maaliskuuta 1920 Monaco – heinäkuu 2009) oli ranskalainen koripalloilija.
Quénin kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen.
Jacques Perrier
Jacques Pierre Perrier (12. lokakuuta 1924 Bagnolet – 23. kesäkuuta 2015) oli ranskalainen koripalloilija.
Perrier kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen, joka hävisi loppuottelussa Yhdysvalloille pistein 65–21. Hän kilpaili maajoukkueessa myös historian ensimmäisissä MM-kilpailuissa Argentiinassa vuonna 1950, missä Ranska oli kuudes sekä vuosien 1946 ja 1947 EM-kilpailuissa, missä Ranska sijoittui neljänneksi ja viidenneksi.
Perrier edusti Ranskan miesten maajoukkuetta vuosina 1946–1952 yhteensä 50 ottelussa tehden yhteensä 354 pistettä. Hän kuoli 90-vuotiaana 23. kesäkuuta 2015.
Rikoksentekijän suojeleminen
Rikoksentekijän suojeleminen on Suomessa rikos. Siihen syyllistyy, jos pyrkii auttamaan rikoksen tehneen pakenemista tai hävittää todisteita tietäen tapahtuneesta rikoksesta. Rikoksentekijän suojelemisesta tuomitaan rikoslain mukaan sakkoa tai enintään vuosi vankeutta.
Rikosnimike ei koske rikokseen itse osallisia eikä sellaisia rikoksia, joista tuomittu vankeusrangaistus ei ole yli kuusi kuukautta.
Nokia Asha 230
Nokia Asha 230 on Nokian vuonna 2014 julkaisema matkapuhelin.
Anders Wilhelm Orraeus
Anders Vilhelm Orraeus (5. marraskuuta 1761 Rantasalmi – 20. helmikuuta 1826 Helsinki) oli suomalainen senaattori, kihlakunnantuomari ja laamanni.
Orraeuksen vanhemmat olivat Rantasalmen kappalainen ja Iisalmen nimitetty mutta ei virkaan astunut kirkkoherra Mikael Orraeus (1726-1770) ja Elisabet Krogius. Hän kävi Rantasalmen triviaalikoulua ja Porvoon lukiota, pääsi ylioppilaaksi 1777 ja suoritti Turun akatemiassa tuomarintutkinnon. Orraeus sai varatuomarin arvon 1790.
Orraeus oli Turun hovioikeudessa ylimääräisenä kanslistina 1786 ja varanotaarina 1786–1795. Hän oli Suur-Savon tuomiokunnan tuomarina 1795–1826 ja samalla Suomen senaatin oikeusosastolla senaattorina 1817–1826. Hän sai laamannin arvonimen 1826.
Orraeus oli naimisissa vuodesta 1798 Anna Dorotea Vigelstjernan kanssa.
Maurice Desaymonet
Maurice Desaymonet (24. kesäkuuta 1921 Pariisi – 4. marraskuuta 2015) oli ranskalainen koripalloilija.
Desaymonet kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen. EM-kilpailuista hän saavutti hopeaa Egyptistä 1949. Lisäksi Desaymonet kuului Ranskan kuudenneksi sijoittuneeseen joukkueeseen Argentiinan MM-kilpailuissa 1950.
Yhteensä Desaymonet edusti Ranskaa 28 maaottelussa vuosina 1948–1950. Hän kuoli 94-vuotiaana 4. marraskuuta 2015.
Piton des Neiges
Piton des Neiges on Réunion saarella sijaitseva vuorenhuippu, joka on noin 3 069 metrin korkeudella merenpinnasta. Piton des Neiges sijaitsee noin 800 kilometriä päästä Madagascarista. Sitä ympäröivät kolme kraatteria.
Piton des Neiges on noin kaksi miljoonaa vuotta sitten noussut merestä. Piton des Neiges oli tulivuorena kauan kunnes se heikentyi 20 000 vuotta sitten. Nykyään se toimii yleisenä turistikohteena.
Maurice Girardot
Maurice Joseph Girardot (s. 22. joulukuuta 1921 Pariisi) on ranskalainen kilpauransa päättänyt koripalloilija.
Girardot kuului Ranskan olympiahopeaa Lontoon kesäolympialaisissa 1948 saavuttaneeseen joukkueeseen.
Robert Busnel
Robert Busnel (19. syyskuuta 1914 Toulon – 15. maaliskuuta 1991 Ranska) oli ranskalainen koripallovalmentaja, koripalloilija ja lajivaikuttaja.
Busnel valmensi Ranskan maajoukkueen olympiahopealle Lontoossa 1948 ja neljästi EM-mitaleille. Hän myös pelasi kolmessa EM-turnauksessa 1940-luvulla. Myös Ranskan naisten maajoukkueen päävalmentajana toimiminen kuului hänen tehtäviinsä, ja hän saavutti joukkueen valmentajana MM-pronssia vuonna 1953.
Busnell toimi FIBAn puheenjohtajana vuosina 1984–1990. Hänet nimettiin Koripallovaikuttajat-kategoriassa FIBA Hall of Fameen vuonna 2007. Busnell kuoli Joëlle-vaimonsa kanssa auto-onnettomuudessa.
Craig Fallon
Craig Patrick Fallon (s. 18. joulukuuta 1982 Ipswich) on brittiläinen judon maailman- ja Euroopan-mestari.
Fallon voitti maailmanmestaruuden 60 kg:n sarjassa Kairossa 2005 kukistettuaan loppuottelussa itävaltalaisen Ludwig Paischerin. Hän saavutti samassa painoluokassa MM-hopeaa Osakassa 2003, jolloin hävisi finaalissa eteläkorealaiselle Choi Min-Holle. Pekingin olympialaisissa 2008 hän sijoittui jaetulle seitsemännelle sijalle.
Fallon voitti Euroopan-mestaruuden 60 kg:n sarjassa Tampereella 2006. Loppuottelussa hän voitti armenialaisen Armen Nazarjanin. Hän sai samassa painoluokassa EM-hopeaa Düsseldorfissa 2003 hävittyään finaalissa georgialaiselle Nestor Hergianille. Hän voitti Manchesterin Kansainyhteisön kisoissa 2002 kultaa 60 kg:n sarjassa.
Fallon voitti alle 23-vuotiaiden Euroopan-mestaruuden 60-kiloisissa Ljubljanassa 2004. Alle 20-vuotiaiden EM-hopeaa hän sai samassa painoluokassa 2001.
Fallon saavutti maailmancupissa ja Continental Open -kilpailuissa seitsemän turnausvoittoa ja yhden kolmossijan. Hän voitti aikuisten sarjassa kolme Britannian-mestaruutta.
Eino Väntsi
Talollisenpoika Eino Väntsi (1914-1997) kirjoitti toukokuun lopulla 1931 Kansallismuseoon kirjeen kotoaan Johanneksen Kaijalan kylästä. Kirjeessä oli näytteeksi joitakin saviastioiden paloja, jotka Väntsi oli löytänyt kotitalonsa puutarhasta. Väntsi on jälkikäteen myöntänyt nähneensä unta siitä, että kotitalon keskimmäisen ikkunan alle omenapuun istuttamista varten lyödyn seipään kohdalla maan sisällä oli merkillisiä saviruukun kappaleita. Heti herättyään Väntsi oli mennyt lapioimaan kyseistä kohtaa ja löytänyt ruukunpalaset.
Helsingistä lähti välittömästi vastauskirje Johannekseen. Sakari Pälsi kävi toteamassa löytöpaikan, ja sen johdosta kampakeramiikan kauteen erikoistunut arkeologi Aarne Äyräpää nimitettiin ensimmäisten, Väntsin tilalla järjestettyjen kaivausten esimieheksi. Syyskuussa 1931 arkeologit saapuivat Väntsin tilalle.
Äyräpään ja hänen ryhmänsä kanssa työskennellyt Eino Väntsi oli kiinnostunut arkeologin työstä ja oppi nopeasti tunnistamaan tavallisimmat löydöt. Lähtiessään Johanneksesta Äyräpää valtuutti Väntsin tarkastamaan kaivausten aikana saamansa vihjeen toisesta löytöpaikasta samassa kylässä. Myöhemmin myös August Paakkasen talon Myllykankaalle tehdyistä koekuopista oli löytynyt kivi-iskoksia ja keramiikan palasia. Kansallismuseon löytöluetteloon on kirjattu useita Väntsin lähetyksiä.
1930-luvun loppu oli Johanneksessa aktiivista aikaa arkeologian näkövinkkelistä. Sakari Pälsi teki kaivauksia Kaijalan ja Rokkalan kylissä, Esko Sarasmo Rokkalassa. Eino Väntsi oli tuolloin sotaväessä, eikä voinut osallistua. Sukulaiset ja kyläläiset tiesivät kuitenkin hänen harrastuksistaan ja niinpä hänelle kerrottiin alueen löydöistä.
1950-luvulla Väntsi poikkesi sisarensa kanssa Helsingissä käydessään Kansallismuseossa. Sattui kuitenkin olemaan maanantai, ja museo oli suljettu. Tohtori Meinander tuli kuitenkin avaamaan oven ja kuultuaan ovella seisoneiden nimen päästi hän heidät sisälle tutustumaan museoon.
Eino Väntsi on myöhemmin käynyt useaan otteeseen Karjalassa entisellä kotiseudullaan.
Zhenyuanlong
Zhenyuanlong (nimen merkitys: "Zhenyuanin lohikäärme") on Kiinasta, Liaoningin maakunnasta löytynyt fossiilinen dinosaurus. Siitä löydettiin lähes täydellinen luuranko, jossa on mukana fossiloituneita höyheniä. Se oli löydettäessä peittynyt tuhkaan. Se on "Velociraptorin" lähisukua, ja sillä oli siivet ja höyhenpeite. Se on elänyt 125 miljoonaa vuotta sitten, kun varsinainen "Velociraptor" eli 40-50 miljoonaa vuotta myöhemmin. Se oli lihansyöjä ja kahden metrin pituinen häntä mukaan lukien, ja painoa sillä oli parikymmentä kiloa.
Ted Cruz
Rafael Edward ”Ted” Cruz (s. 22. joulukuuta 1970 Calgary, Alberta) on yhdysvaltalainen republikaanipoliitikko. Hän on ollut Texasin senaattorina vuodesta 2013. Hän on osavaltion ensimmäinen latinotaustainen senaattori.
Cruz suoritti alemman korkeakoulututkinnon Princetonin yliopistossa vuonna 1992 ja oikeustieteen tutkinnon Harvardin yliopistossa vuonna 1995. Hän on työskennellyt muun muassa Yhdysvaltain korkeimman oikeuden puheenjohtaja William Rehnquistin toimistossa ja Yhdysvaltain oikeusministeriössä. Vuosina 2003–2008 Cruz oli Texasin osavaltion apulaisoikeuskansleri ("solicitor general").
Maaliskuussa 2015 Cruz ilmoitti asettuvansa republikaanien esivaaliehdokkaaksi vuoden 2016 presidentinvaaleissa. Hän on teekutsuliikkeen perustajajäseniä ja vastusti esimerkiksi Obaman hallinnon terveydenhuoltouudistusta.
Cruz ilmoitti 3. toukokuuta 2016 lopettavansa presidentivaalikamppanjansa kesken.
Cruzin äiti on yhdysvaltalainen ja isä kotoisin Kuubasta. Hän on naimisissa ja hänellä on kaksi lasta. Cruzin vaimon Heidin isoisä äidin puolelta oli savonlinnalainen Olavi Rouhe, joka lähti opiskelemaan lääkäriksi Yhdysvaltoihin.
Jeanelle Scheper
Jeanelle Scheper (s. 21. marraskuuta 1994) on saintlucialainen korkeushyppääjä.
Scheper sijoittui kahdeksanneksi alle 20-vuotiaiden MM-kilpailuissa Barcelonassa 2012. Hän karsiutui loppukilpailusta Moskovan MM-kilpailuissa 2013. Hän sijoittui neljänneksi Kansainyhteisön kisoissa Glasgow'ssa 2014. Hän oli viides Pan-Amerikan kisoissa 2015 ja seitsemäs Pekingin MM-kilpailuissa 2015.
Hän osallistui myös Rio de Janeiron olympialaisiin vuonna 2016.
Scheper hyppäsi ennätyksensä 196 cm Starkvillessä 15. toukokuuta 2015. Hallissa hän on hypännyt parhaimmillaan 191 Fayettevillessä 2013.
Nyon
Nyon on kaupunki Vaud’n kantonissa Sveitsissä. Se sijaitsee Genevenjärven luoteisrannalla ja kuuluu Geneven metropolialueeseen. Nyonin väkiluku on 19 502 (joulukuu 2013).
Moottoritie A1 Genevestä Lausanneen ohittaa Nyonin kaupungin pohjoispuolitse. Myös SBB:n rautatie Geneve–Lausanne kulkee kaupungin kautta. Lisäksi Nyonista lähtee "Compagnie du chemin de fer Nyon-St-Cergue-Morez SA" -yhtiön rautatie La Cureen, Ranskan rajalle.
Nyonissa on palvelualan ammattiliittojen kansainvälisen liiton UNI Global Unionin sekä Euroopan jalkapalloliiton UEFAn pääkonttorit.
Samsung Galaxy Pocket Plus
Samsung Galaxy Pocket Plus on Samsungin valmistama älypuhelin, joka on Samsung Galaxy Pocketin seuraaja. Sen ulkonäkö on alkuperäisen Galaxy Pocketin kanssa samanlainen, mutta siinä on mm. 1Gt enemmän muistia ja uudempi käyttöjärjestelmä (Android 4.0). Puhelimessa on 2 megapikselin kamera, 1 200 milliampeeritunnin akku ja 512 megabittiä käyttömuistia.
Samsung Galaxy Pocket Neo
Samsung Galaxy Pocket Neo (mallinumero GT-S5310) on Samsungin valmistama älypuhelin. Se on alkuperäisen Galaxy Pocketin seuraaja erilaisella ulkonäöllä ja uudemmalla käyttöjärjestelmällä (Android 4.1.2). Puhelimessa on kolmen tuuman näyttö ja se muistuttaa ominaisuuksiltaan Galaxy Pocket Plus -mallia.
Berthold Schwarz
Berthold Schwarz oli perimätiedon mukaan 1300-luvulla elänyt saksalainen fransiskaanimunkki, joka ensimmäisenä Euroopassa osoitti ruudin käyttökelpoisuuden ampuma-aseissa ja jota toisinaan on pidetty ruudin keksijänäkin.
Schwarzin on väitetty kokeilleen ruutia aseissa vuonna 1328, parikymmentä vuotta ennen kuin Crécyn taistelussa 1347 ensimmäisen kerran käytettiin tykkejä. Kiinassa ruuti kuitenkin tunnettiin jo ennen vuotta 800, ja Euroopassakin Roger Bacon oli tutkinut sen ominaisuuksia jo 1200-luvulla.
Ei ole varmaa, onko Schwarz historiallinen henkilö. On arveltu, että hän olisi ollut historiallinen alkemisti, joka kehitti ruutia Saksassa, mutta toiset tutkijat pitävät häntä pelkästään legendaarisena henkilönä.
Mahdollisesti Schwarz on sama henkilö kuin Bertold von Lützelstetten, nimellä "magister artium Bertoldus" tunnettu
oppinut, joka toimi Pariisin yliopistossa vuosina 1329–1336. Toisten lähteiden mukaan hänen alkuperäinen nimensä olisi ollut Constantin Alklitzen tai Angelisen. Toisinaan Schwarzin on myös mainittu olleen syntyperältään tanskalainen tai kreikkalainen.
On myös mahdollista, ettei Schwarz ole lainkaan historiallinen henkilö, vaan symbolinen keksijähahmo, jolle annettu sukunimi johtuisi ruudin saksalaisesta nimestä "Schwarzpulver" ("musta jauhe").
Varhaisin mainita Schwarzista on noin vuonna 1410 nimettymänä julkaistussa pyro­tekniikan käsikirjasta, joka on säilynyt useina samalla vuosisadalla tehtyinä jäljennöksinä. Siinä mainitaan alkemisti ja humanististen tieteiden oppinut "Master Berthold", joka alkemiallisia kokeita tehdessään olisi vahingossa keksinyt ruudin, mutta tarkempia tietoja ajasta ja paikasta tässä teoksessa ei ole.
Feldhausin mielestä 1400-luvun alusta peräisin oleviin mainintoihin "Master Bertholdista" olisi kuitenkin suhtauduttava vakavasti historiallisina lähteinä, sillä ne kirjoitettiin vain noin 25 vuotta tämän oletetun kuoleman jälkeen. Niiden mukaan "Mustaksi" kutsuttu alkemisti Berthold, sisterssi­läisen sääntökunnan jäsen, olisi laatinut tehokkaan ruudin valmistusohjeen noin vuonna 1380 ja joka mahdollisesti teloitettiin noitana muutamia vuosia myöhemmin. Siinä tapauksessa saksalaisissa pyrotekniikan käsikirjoissa 1400-luvulla annetut valmistus­ohjeet perustuisivat suoraan Bertholdin laatimiin.
Tätä historiallista Master Bertholdia, joka ei ollut ruudin alku­peräinen keksijä, olisi kuitenkin kehittänyt
sille tehokkaamman valmistus­ohjeen, joka avasi uusia teknisiä mahdollisuuksia ja pani alkuun ruudin käytön sota-aseissa, Feldhaus vertasi James Wattiin, joka ei myöskän keksinyt ensimmäistä höyrykonetta, mutta paransi
Denis Papinin aikaisempaa keksintöä siinä määrin, että vasta hänen ansiostaan se sai suuren käytännöllisen merkityksen.
Vuonna 1854 Freiburgin raatihuoneen torille pystytettiin Berthold Schwarzin patsas.
Toivi Kokkola
Toivi Veli Edvard Kokkola (14. joulukuuta 1912 Helsinki – 30. huhtikuuta 1973 Helsinki) oli suomalainen kilpapyöräilijä, joka edusti urallaan Helsingin Pyöräilyseuraa ja Idrottsklubben-32:ta. Vuonna 1935 hän saavutti maantiepyöräilyn Suomen mestaruuden ja vuonna 1936 toisen sijan.
Solomanni
Solomanni () on Petroskoin kaupunkiin kuuluva taajama Karjalan tasavallassa Venäjällä. Se sijaitsee Lohmoijärven ja Äänisen Petroskoinlahden välisen salmen rannoilla kymmenen kilometriä kaupungin keskustasta pohjoiseen.
Solomannin kylä (ven. "Solomjane") mainitaan ensimmäisen kerran vuoden 1563 verokirjassa. Sen nimi perustuu venäläiseen murresanaan "solomja", joka on lainattu itämerensuomalaisten kielten "salmi"-sanasta. 1500-luvun lopussa Solomanniin perustettiin Pietarin ja Paavalin miesluostari, joka lakkautettiin vuonna 1764. Vuonna 1775 salmen rannalle rakennettiin kivinen Herran temppeliin tuomisen kirkko. Palaneen luostarikirkon paikalle pystytettiin vuonna 1798 valmistunut Pietari-Paavalin kivikirkko. Solomannin seurakuntaan kuuluivat Järventauksen kylät sekä Suolusmäki. Hallinnollisesti Solomanni oli 1900-luvun alussa osa Suojun volostin Järventauksen kyläkuntaa. Vuonna 1905 siellä oli 154 asukasta.
Paikallisia elinkeinoja olivat maanviljely, kalastus, puunhankinta ja uitto sekä 1800-luvun lopulta lähtien työskentely sahalaitoksilla. Vuonna 1874 Lohmoijärven rannalle rakennettiin kauppias Gromovin omistama saha, joka oli pitkään Onegan tehtaan jälkeen Petroskoin toiseksi suurin teollisuuslaitos. 1920-luvun alussa se tuotti neljäsosan Neuvosto-Karjalan sahatavarasta. 1920- ja 1930-luvuilla Solomanni toimi Järventauksen kyläneuvoston keskuksena. Vuonna 1933 siellä oli 3 200 asukasta, joista 70 % oli venäläisiä, 17 % suomalaisia ja 7 % karjalaisia. Samana vuonna paikkakunnalle rakennettiin uusi tiilitehdas. Vuonna 1934 Solomanni sai kaupunkimaisen taajaman statuksen.
Solomannin saha evakuoitiin toisen maailmansodan aikana Kirovin alueen Luzaan, mutta se aloitti toimintansa uudelleen jo vuonna 1945. Vuonna 1963 saha ja Petroskoin huonekalutehdas yhdistettiin Petroskoin saha- ja huonekalukombinaatiksi, jonka palveluksessa oli parhaimmillaan 2 000 työntekijää. Huonekalujen valmistuksesta luopunut kombinaatti teki vararikon vuonna 1998.
Petroskoin saha- ja huonekalukombinaatin pohjalta perustettiin vuonna 2004 ASPEK-yhtymään kuuluva osakeyhtiö. Sen sahatavaraa tuottavalla tehtaalla työskentelee modernisoinnin jälkeen 350 henkeä.
Luonnonkauniilla paikalla sijaitseva taajama muistuttaa puutaloineen vielä nykyäänkin suurelta osin maaseutua. Sieltä on löydetty harvinainen diabaasilaji, jota on käytetty Pietarin Iisakinkirkon sisustamiseen. Paikallinen nähtävyys on vuosina 1999–2003 restauroitu Herran temppeliin tuomisen kirkko. Pietari-Paavalin kirkko toimii lastentarhana. Lähistöllä sijaitsee kasvitieteellinen puutarha sekä Tšortov stul (”Piruntuoli”) -niminen kalliorinne, joka on suojeltu luonnonmuistomerkki. Solomannin salmi on suosittu virkistyskalastuskohde. Salmen yli johtaa huonokuntoinen avattava ponttoonisilta.